钦定古今图书集成/明伦汇编/官常典/第694卷 > 戴冠
## 钦定古今图书集成/明伦汇编/官常典/第694卷 > 戴冠

按《明外史张士隆传》：“冠，吉水人，官户部主事。与士隆
共陈时事，其疏略曰：‘古人理财，务去穴食。近京师势
要家子弟僮奴苟窃爵赏，锦衣官属，数至万馀，次者
系籍勇士，投充监局匠役，不可数计，皆国家蠹也。岁
漕四百万，宿有赢馀。近绌水旱，所入不及前，而岁支
反过之，计为此辈耗三之一。陛下何忍以赤子膏血
养无用之蠹乎？兵贵精不贵多。边军生长边土，习战
阵，足以守御。今遇警辄发京军，而宣府调入京操之
军，累经臣下论列，坚不遣还。不知陛下何乐于边军
而不为关塞虑也？天子藏富天下，务鸠聚为帑藏，是
匹夫商贾计也’。”逆瑾既败，所籍财产不归有司，而贮
之豹房，遂创新库。夫供御之物，内有“监局，外有部司，
此库何所用之？”疏入，帝大怒，贬广东乌石驿丞。嘉靖
初，起官，历山东提学副使。以清介闻。